બાજપાઈજીએ નવી દિલ્હી ખાતે અંતિમ શ્વાસ લીધા ત્યારે તેઓને શ્રદ્ધાંજલિ અર્પતાં પૂજ્ય પ્રમુખસ્વામી મહારાજના આધ્યાત્મિક અનુગામી પૂજ્ય મહંત સ્વામી મહારાજે બાજપાઈજી અને પ્રમુખસ્વામી મહારાજના વિરલ આદરભર્યા સંબંધોની સ્મૃતિ કરી હતી. પૂજ્ય મહંત સ્વામી મહારાજે વડોદરા ખાતે હજારોની ભક્તમેદની વચ્ચે શ્રી બાજપાઈજીના તીરોધાન પ્રસંગે અંતઃકરણપૂર્વક પ્રાર્થના કરી હતી. તેઓએ જણાવ્યું કે ‘આદરણીય શ્રી બાજપાઈજીએ પોતાનું સમગ્ર જીવન દેશસેવા અને લોકસેવા માટે સમર્પિત કર્યું હતું. તેઓ સાચા અર્થમાં એક વિરલ ભારતરત્ન હતા, જેમણે સમરસતાથી દેશના ઉદ્ધારનું એક નવીન સ્વપ્ન સેવ્યું હતું. સ્વાર્થ અને કપટથી રહિત બાજપાઈજી એક અત્યંત ભાવનામય, સંવેદનશીલ અને ઋજુ હૃદયના મહામાનવ હતા. કરોડો ભારતવાસીઓના દુઃખ-દર્દને તેમણે પોતાનું દુઃખ-દર્દ માન્યું હતું. પ્રખર ચિંતક, પ્રખર કવિ, પ્રખર વક્તા, પ્રખર રાજનેતા, પ્રખર લોકસેવક અને પ્રખર દૃષ્ટા શ્રી બાજપાઈજી માટે જેટલું લખાય તેટલું અલ્પોક્તિ છે. દાયકાઓની તેમની તપસ્યાએ ભારતને અનેક ચિરંતન પ્રદાનો આપ્યાં છે. દેશના વિકાસ માટે તેમણે વાવેલાં બીજ આજે વટવૃક્ષ બની રહ્યાં છે. તેમના ઉન્નત વિચારો માત્ર ભારત જ નહીં, પરંતુ વિશ્વના રાજનેતાઓ માટે એક આદર્શ ચીંધતા રહેશે. સૌના સુહૃદ બનીને, સૌને સાથે રાખીને તેમણે ધુરા સંભાળી હતી. એમની એ વિશાળ હૃદયતાને ક્યારેય વિસરી શકાશે નહીં. તેમની વિદાયથી ભારતે એક વિરલ મહામાનવ ગુમાવ્યા છે. પૂજ્ય પ્રમુખસ્વામી મહારાજ વતી તેમને હાર્દિક શ્રદ્ધાંજલિ અર્પું છું.’